Departement ‘werk hard’ om pleegsorg-agterstande in te haal(Argieffoto: Pixabay.com) Die departement van maatskaplike ontwikkeling het Dinsdag gereageer op “misleidende mediaberigte” dat die agterstand in pleegsorg-plasings daartoe kan lei dat pleegsorg-bevele by die hooggeregshof in Pretoria teen einde November kan verval. Lumka Oliphant, woordvoerder van die departement, het gesê in die lig van die naderende sperdatum vir die implementering van pleegsorg-bevele werk die nasionale en provinsiale departemente van maatskaplike ontwikkeling so vinnig as moontlik om te verseker geen kind in pleegsorg val deur die krake nie. The Citizen het vandeesweek berig die departement van maatskaplike ontwikkeling het tydens ŉ voorlegging in die parlement verlede week onthul dat teen November vanjaar meer as 128 000 hofbevele sal verval, wat beteken die betrokke kinders in die pleegsorgstelsel sal sonder toelae gelaat word. “The Citizen se artikel is onakkuraat aangesien geen pleegsorg-bevel tot op hede verval het nie,” het Oliphant gesê. “Die syfers wat aan die parlementêre portefeuljekomitee voorgelê is, is vooruitskattings van pleegsorgsake wat die provinsiale departement hard werk om te verleng voordat die pleegsorg-bevel einde November verval. “Die artikel is geskryf en gepubliseer met die kwaadwillige bedoeling om die departement se naam swart te smeer en om paniek onder weerlose kinders en pleegsorggesinne te veroorsaak. Die artikel versuim blatant en gerieflik om te noem van die vordering wat die departement gemaak het met die implementering van ŉ langtermyn, omvattende wetlike oplossing in die pleegsorgstelsel soos bevel deur die hooggeregshof.” Sy het gesê die departement het in sy voorlegging aan die komitee beklemtoon hy het die Kinderwysigingswet van 2019, wat in Maart vanjaar deur die kabinet goedgekeur is om aan die parlement voorgelê te word, ingedien. Dié wysigingswet bring veranderinge aan aan artikel 159 van die Kinderwet om voorsiening te maak vir diskresie om vervalde pleegsorg-bevele te verleng of interim bevele uit te reik, terwyl klousule 60 voorsiening maak vir kwaliteitsversekering van kinderbeskermingsdienste. Oliphant sê verder dat daar ook nie in die artikel verwys word na die vordering wat die departement gemaak het om aandag te gee aan die akute tekort van maatskaplike werkers sodat die agterstande in pleegsorg-sake ingehaal en nuwe pleegsorg-sake hanteer kan word nie. “Tot op hede het die departement 566 maatskaplike werk- gegradueerdes ingeneem wat voordeel getrek het uit die departement se maatskaplike werk- studieprogram. Die departement het ook veteraan-maatskaplike werkers betrek om toesig aan nuwe rekrute te bied, veral oor pleegsorg verwante sake.” Oliphant sê ander stappe wat gedoen word om aandag te gee aan die agterstand in pleegsorgsake is nouer samewerking met die departement van justisie en grondwetlike ontwikkeling, en die daarstel van toegewysde kinderhowe om die verlenging van pleegsorg-bevele wat binnekort gaan verval, te bespoedig.